Meget, meget tilfreds. Sådan opsummerer Northsides talsmand dette års festivalafvikling, hvor 35.000 mennesker over tre dage har haft 41 koncerter at vælge imellem i Ådalen.

Det var sjette udgave af en festival, som efterhånden er ved at finde sit leje.

"Vi var lidt færre i år end sidste år, og jeg tror, det er et passende antal, vi er landet på. Men nu skal vi selvfølgelig lige evaluere på det," siger John Fogde, der har været festivalens talsmand siden begyndelsen i 2010.

Festivalen i år lagde fra land med en helt fantastisk blå himmel, hvor solen bagte ned over de tørstige festivalgængere fra portene åbnede klokken 12.30 og til mørket trængte sig på.

"Fredag var en rigtig god dag salgsmæssigt. Vi ved, at der bliver travlt, når folk køber meget. Men vi har heldigvis nærlagre, hvorfra vi har kunnet hente ekstra drikkevarer, eksempelvis vodka," siger John Fogde.



Wu-Tang-noget af-Clan

Til stor skuffelse for mange, så var et af fredagens hovednavne ikke fuldtallige på scenen.

Den amerikanske rapgruppe Wu-Tang Clan består normalt af ni medlemmer, men kun seks var på Grøn Scene fredag aften.

"Vi har ikke fået en god forklaring på, hvorfor ikke alle var med. Vi havde en aftale om, at alle skulle være med, både mundtlig og skriftlig aftale. Torsdag fik vi at vide, at ikke alle ville møde op. Så vi må lige tage en snak med dem og finde ud af, hvad der foregår. For det er simpelthen ikke i orden, at vi får forkerte informationer," siger John Fogde.

På P6 Beat-scenen var Scarlet Pleasure dog fuldtallige lørdag eftermiddag, og den danske trios hits som 'Windy' og 'Under The Palm Trees' var der rigtigt mange, som gerne ville høre.

Med 6.000 publikummer på festivalens mindste scene, satte bandet rekord, og flere gæster måtte afvises ved nedgangen til sceneområdet.

Bandet burde måske have haft en større scene?

"Nej, det var rigtig passende. Skønt at se, at de kunne fylde den ud. Nogle gik forgæves, men alle, der var der til tiden, så koncerten. Det var først tre-fire numre inde i koncerten, at vi måtte afvise en 300-400 mennesker, og det er selvfølgelig beklageligt, men havde de spillet på en større scene, havde det slet ikke været samme oplevelse," siger John Fogde.



Regnen lagde dæmper

Et massivt regnvejr lørdag sidst på eftermiddagen og det meste af aftenen, fik mange festivalgæster til at foretrække tørvejr og hjem fremfor koncerterne.

"Det var en stor overraskelse, at der kom så meget vand, og det lagde en dæmper på festen. Men jeg hæftede mig ved, at rigtigt mange valgte at komme tilbage på pladsen efter at have været hjemme og få tørt tøj på," siger talsmanden.

Samlet set er han ikke i tvivl om, at det økonomisk har været en god festival.

"Man kan sige, at vi over-performede fredag, og under-performede lørdag. Så det går vist lige op. Men til gengæld kom folk tidligt på pladsen søndag, så det er positivt," siger John Fogde.

Northside afvikles igen næste år, samme sted, fra 17.-19. juni.

